Polisiebeampte gewond in skietery by Pentagon | Netwerk24
03 Augustus 2021 20:47
'n Polisiebeampte is Dinsdag buite die Pentagon, hoofkwartier van die Amerikaanse departement van verdediging, geskiet.
CNN berig die toestand van die polisiebeampte is nog onbekend.
Die skietvoorval het by 'n busplatform naby die gebou se metrostasie gebeur.
Die Pentagon het onmiddellik aangekondig dat dié gebou in Arlington in die Amerikaanse deelstaat Virginië gesluit is.
Die sluiting is intussen opgehef, het die departement van verdediging Dinsdag op Twitter aangekondig.
'n Polisiebeampte staan Dinsdag buite die Pentagon ná 'n skietvoorval by die gebou se metrostasie. 'n Gewapende man is glo geskiet voordat hy die gebou kon betree. Foto: AP
"Die Pentagon is weer oop. Gang 2 en die metro-ingang sal gesluit bly. Gang 3 is oop vir voetgangerverkeer," lui die twiet.
Volgens Politico het die polisie 'n gewapende man geskiet voordat hy die gebou kon binnegaan.
Daar is geen ander verdagtes nie en die toneel is veilig, het 'n amptenaar van die Pentagon se veiligheidsdiens gesê.
NBC News berig lede van die Arlington-distriksbrandweerdiens het "talle beseerdes" teëgekom. Amptenare het nie onmiddellik besonderhede bekend gemaak oor die omvang van hul beserings nie.
Die Pentagon se veiligheidsdiens het later getwiet dat hoewel die gebou weer geopen is, bly dit 'n aktiewe misdaadtoneel. Mense is versoek om van die ingang na die metro en die omgewing van die busplatform weg te bly.